text: প্রকাশিত: ৯:১৪ অপরাহ্ণ, মার্চ ২, ২০২১ | আপডেট: ৯:১৪:অপরাহ্ণ, মার্চ ২, ২০২১
  দেশের জনপ্রিয় রক ব্যান্ড অর্থহীন এর দলনেতা ও প্রধান ভোকাল সাইদুস সালেহীন খালেদ সুমন ওরফে বেজবাবা সুমন দীর্ঘ সময় ধরে ক্যান্সারের সঙ্গে যুদ্ধ করে চলছেন।
  কয়েক দফাই তার শরীরে সার্জারি হয়েছে। তবে অসুস্থতা কাটিয়ে বার বারই গিটার হাতে তুলেছেন তিনি। গেয়েছেন নতুন গান।
  শরীরে প্রায় ১ ডজন স্ক্রু নিয়ে স্টেজ মাতিয়ে গেছেন। বর্তমানে ভালো নেই সুমন। আর সেই কথাই সামাজিক যোগাযোগমাধ্যমে ভক্তদের জানিয়েছেন তিনি। নিজের ফেসবুকে তিনি জানিয়েছেন, আমার শরীর ভালো নেই।
  সারাদিন বিছানায় শুয়ে থাকি। আমার স্পাইনের অবস্থা খুব খারাপ। ১৯ তারিখ (১৯শে মার্চ) জার্মানি যাচ্ছি সার্জারির জন্য, যদিও ডাক্তাররা খুব একটা আশাবাদী নন। সার্জারি সফল না হলে আমার সারা জীবনের জন্য পঙ্গু হয়ে যাবার সম্ভাবনা আছে। দেখা যাক কি হয়।
  সবাই দোয়া করবেন। ১৯৮৬ সালে সুমন তার রক সংগীতের জীবন শুরু করেন। বিভিন্ন জনপ্রিয় ব্যান্ডে বেস গিটারিস্ট হিসেবে বাজিয়েছেন। সে সময় থেকেই গান লেখা-সুর করা শুরু করেন। পরবর্তীতে অর্থহীন ব্যান্ডের মাধ্যমে দারুণ সফলতা পান তিনি।
  এ ব্যান্ডের অনেক গানই ধারাবাহিকভাবে শ্রোতাপ্রিয়তা অর্জন করে। ব্যান্ডের বাইরে একক কেরিয়ারেও সফল তিনি। তার গাওয়া বেশ কিছু গানই জনপ্রিয়তা পেয়েছে।